ভারত-পাক ম্যাচের উত্তাপ বাড়াতে আসছে তথ্যচিত্র, ‘দ্য গ্রেটেস্ট রাইভ্যালরি…’

ওয়েব ডেস্ক: আগামী ২৩ ফেব্রুয়ারি আইসিসি চ্যাম্পিয়ন্স ট্রফিতে (ICC Champions Trophy) মুখোমুখি হবে দুই চির-প্রতিদ্বন্দ্বী ভারত ও পাকিস্তান (India vs Pakistan)। এ ম্যাচের উত্তেজনা নিয়ে নতুন করে কিছু বলার নেই। তবে এবার কিন্তু ম্যাচের বেশ কিছুদিন আগেই ভারত-পাক দ্বৈরথ নিয়ে পারদ চড়বে। কারণ ৭ ফেব্রুয়ারি জনপ্রিয় ওটিটি প্ল্যাটফর্ম নেটফ্লিক্সে মুক্তি পেতে চলেছে এক তথ্যচিত্র। নাম— দ্য গ্রেটেস্ট রাইভ্যালরি: ইন্ডিয়া ভার্সেস পাকিস্তান (The Greatest Rivalry: India vs Pakistan)।

ইতিমধ্যেই পোস্টার মুক্তি হয়েছে এই ডকু ছবির। ছবিতে দেখা যাচ্ছে, ব্যাট করতে নামছেন ভারতের দুই ওপেনার শচীন তেন্ডুলকর (Sachin Tendulkar) এবং বীরেন্দ্র সেওয়াগ (Virendra Sehwag)। দূরে টিম হাডল করছেন পাকিস্তানের ক্রিকেটাররা। শচীন-সেওয়াগের জার্সি দেখে বোঝা যাচ্ছে, এই ছবি ২০০৩ বিশ্বকাপের। দুই পড়শি দেশের ক্রিকেট দ্বৈরথের তীব্রতা, মাহাত্ম্য এই ছবিতে তুলে ধরা হচ্ছে।

আরও পড়ুন: ছুটি কাটাতে না পেরে উড়ান সংস্থাকে দুষলেন অভিষেক!

View this post on Instagram

A post shared by Netflix India (@netflix_in)

সোশ্যাল মিডিয়ায় এই পোস্টার শেয়ার করেছেন প্রাক্তন ভারত অধিনায়ক সৌরভ গঙ্গোপাধ্যায় (Sourav Ganguly)। এই তথ্যচিত্রে তাঁকে দেখাও যাবে। এছাড়াও দেখা যাবে সেওয়াগ, সুনীল গাভাসকর, শোয়েব আখতারের মতো কিংবদন্তিকে। তথ্যচিত্রটি নিয়ে বীরু লিখেছেন, “যখনই ভারত-পাকিস্তানের দ্বৈরথ হয়, সেটা লড়াই হয়, মাঠের যুদ্ধ হয় যা দুই দলই জিততে চায়।”

মাঠের দ্বৈরথের সঙ্গে দুই দেশের ক্রিকেট সংস্কৃতি কতটা রঙিন তাও সুন্দরভাবে ফুটিয়ে তুলবে এই ছবি। ডকুতে সাক্ষাৎকার নেওয়া হয়েছে রবিচন্দ্রন অশ্বিন, ওয়াকার ইউনিস, ইনজামাম-উল-হক, জাভেদ মিয়াঁদাদদেরও। কোনও সন্দেহ নেই, চ্যাম্পিয়ন্স ট্রফির ভারত-পাক দ্বৈরথের উত্তেজনা অনেকগুণ বাড়িয়ে দেবে এই তথ্যচিত্র।